
PATVIRTINTA
Skuodo rajono savivaldybės tarybos 
2026 m. rugsėjo 24 d. sprendimu Nr. T9-160

SKUODO RAJONO SAVIVALDYBĖS GYVENTOJŲ ASBESTO TURINČIO ŠIFERIO ATLIEKŲ TVARKYMO IŠLAIDŲ DALINIO KOMPENSAVIMO TVARKOS APRAŠAS

I SKYRIUS
BENDROSIOS NUOSTATOS

1. Skuodo rajono savivaldybės gyventojų asbesto turinčio šiferio atliekų tvarkymo išlaidų dalinio kompensavimo tvarkos aprašas (toliau – Aprašas) nustato asbesto turinčio šiferio atliekų tvarkymo išlaidų dalinio kompensavimo Skuodo rajono savivaldybės (toliau – Savivaldybės) gyventojams sąlygas ir tvarką.
2. Aprašo tikslas – skatinti Savivaldybės gyventojus tinkamai ir saugiai tvarkyti asbesto turinčio šiferio atliekas, mažinti neteisėtą jų šalinimą aplinkoje ir gerinti aplinkos bei visuomenės sveikatos apsaugą Savivaldybės teritorijoje.
3. Kompensacijai skirtos lėšos numatomos Savivaldybės biudžete ir Savivaldybės aplinkos apsaugos rėmimo specialiosios programos sąmatoje, tvirtinamuose Savivaldybės tarybos sprendimu kiekvienais biudžetiniais metais.
4. Aprašas parengtas vadovaujantis Lietuvos Respublikos vietos savivaldos įstatymo 15 straipsnio 2 dalies 30 punktu, Lietuvos Respublikos atliekų tvarkymo įstatymu, Statybinių atliekų tvarkymo taisyklėmis, patvirtintomis Lietuvos Respublikos aplinkos ministro 2006 m. gruodžio 29 d. įsakymu Nr. D1-637 „Dėl Statybinių atliekų tvarkymo taisyklių patvirtinimo“, Savivaldybių aplinkos apsaugos rėmimo specialiosios programos įstatymu ir kitais teisės aktais.
5. Apraše vartojamos sąvokos:
5.1. Asbesto turinčio šiferio atliekos – nebenaudojami asbesto turinčio šiferio banguoti stogo lakštai ir jų dalys.
5.2. Pareiškėjas – Savivaldybės teritorijoje gyvenamąją vietą deklaravęs nekilnojamąjį turtą nuosavybės teise valdantis fizinis asmuo, kuris kreipiasi dėl kompensacijos.
5.3. Kompensacija – Savivaldybės biudžete ir Savivaldybės aplinkos apsaugos rėmimo specialiosios programos sąmatoje esančiomis lėšomis dengiama pareiškėjo patirtų asbesto turinčio šiferio atliekų tvarkymo išlaidų dalis.
5.4. Atliekų tvarkytojas – Lietuvos Respublikos teritorijoje veikiantis regioninis sąvartynas (toliau – regioninis sąvartynas).

II SKYRIUS
KOMPENSAVIMO SĄLYGOS

6. Kompensacija skiriama fiziniams asmenims, atitinkantiems visas šias sąlygas:
6.1. asmuo yra deklaravęs gyvenamąją vietą ir jam nuosavybės teise priklauso nekilnojamasis turtas (gyvenamasis namas, sodyba ar kitas statinys) Savivaldybės teritorijoje, kuriame susidarė asbesto turinčio šiferio atliekos;
6.2. asbesto turinčio šiferio atliekos susidarė nugriaunant, keičiant ar remontuojant stogo dangą gyvenamosios paskirties pastate ar jo pagalbiniuose statiniuose, priklausančiuose pareiškėjui;
6.3. asmuo asbesto turinčio šiferio atliekas perdavė atliekų tvarkytojui ir tai patvirtinantys dokumentai (sąskaita faktūra / kvitas) yra išrašyti pareiškėjo vardu;
6.4. pareiškėjas nėra gavęs kitos finansinės paramos (iš valstybės, savivaldybės ar kitų šaltinių) toms pačioms išlaidoms kompensuoti.
7. Kompensuojama iki 100 procentų faktiškai patirtų ir dokumentais pagrįstų asbesto turinčio šiferio atliekų šalinimo (regioninio sąvartyno priėmimo mokesčio) išlaidų, bet neviršijant 400 Eur (keturi šimtai eurų) vienam pareiškėjui. Tas pats pareiškėjas dėl kompensacijos gali kreiptis ne dažniau kaip kas penkerius metus.
8. Nekompensuojama, jeigu:
8.1. asbesto turinčio šiferio atliekos susidarė vykdant ūkinę-komercinę veiklą (žemės ūkio, gamybos ar paslaugų įmonių objektuose);
8.2. asbesto turinčio šiferio atliekos buvo pašalintos (pristatytos į regioninį sąvartyną) anksčiau nei Savivaldybės tarybos sprendimu buvo patvirtintas Aprašas;
8.3. pareiškėjas nepateikė visų Aprašo 9 punkte nurodytų dokumentų arba pateikė neteisingus duomenis.

III SKYRIUS
PRAŠYMŲ TEIKIMO IR NAGRINĖJIMO TVARKA

9. Pareiškėjas, norėdamas gauti kompensaciją, Savivaldybės administracijai pateikia:
9.1. nustatytos formos prašymą (Aprašo priedas);
9.2. asmens tapatybę patvirtinančio dokumento kopiją;
9.3. atliekų tvarkytojo išrašytą sąskaitą faktūrą / kvitą ir apmokėjimą įrodantį dokumentą, patvirtinantį sumokėtą sumą už asbesto turinčio šiferio atliekų šalinimą;
9.4. banko sąskaitos, į kurią pageidaujama gauti kompensaciją, rekvizitus.
10. Prašymai priimami einamaisiais metais iki kvietime teikti prašymus nurodytos dienos (vėliau pateikti prašymai nesvarstomi). Kvietimas skelbiamas Savivaldybės interneto svetainėje www.skuodas.lt, socialinio tinklo „Facebook“ Savivaldybės paskyroje „Skuodo rajono savivaldybė“ bei vietiniame laikraštyje „Mūsų žodis“.
11. Savivaldybės administracijos direktorius įsakymu iš Savivaldybės administracijos darbuotojų sudaro komisiją (toliau – Komisiją) ir tvirtina jos Darbo reglamentą. Komisija sudaroma iš Savivaldybės administracijos direktoriaus pavaduotojo, Bendrųjų reikalų skyriaus vedėjo pavaduotojo ir seniūnijos, kurios teritorijos gyventojai pateikė prašymus dėl kompensacijos skyrimo, seniūno. Komisija per 20 darbo dienų nuo visų reikiamų dokumentų gavimo dienos:
11.1. patikrina pateiktų dokumentų atitiktį Aprašo reikalavimams, esant poreikiui, prašo papildyti / patikslinti pateiktus dokumentus ir informaciją. Nustačius pateiktų dokumentų trūkumus, Komisija raštu apie tai informuoja pareiškėją. Pareiškėjas per nurodytą laikotarpį (ne ilgiau kaip iki 5 darbo dienų) privalo pateikti patikslintus dokumentus;
11.2. įvertina, ar yra likę einamųjų metų lėšų, skirtų šiam tikslui;
11.3. parengia siūlymą dėl kompensacijos skyrimo arba motyvuotą atsisakymą.
12. Sprendimą dėl kompensacijos skyrimo ar atsisakymo ją skirti priima Savivaldybės administracijos direktorius (įsakymu), atsižvelgdamas į Komisijos siūlymą.
13. Apie priimtą sprendimą pareiškėjas informuojamas raštu (paštu arba el. paštu) per 5 darbo dienas nuo sprendimo priėmimo.
14. Skirta kompensacija į pareiškėjo prašyme nurodytą banko sąskaitą pervedama ne vėliau kaip per 30 kalendorinių dienų nuo sprendimo dėl kompensacijos skyrimo priėmimo dienos.
15. Jeigu prašymų suma viršija einamiesiems metams skirtas lėšas, prašymai tenkinami eilės tvarka pagal jų registravimo datą, kol pakanka lėšų. Einamaisiais metais netenkinti prašymai gali būti tenkinami kitais biudžetiniais metais (jeigu Savivaldybės biudžete šiam tikslui suplanuotos lėšos), pareiškėjui pakartotinai nepateikus prašymo, jeigu jis teiktame prašyme pažymėjo, kad sutinka, kad einamaisiais metais netenkintas jo prašymas būtų tenkinamas kitais biudžetiniais metais (jeigu Savivaldybės biudžete šiam tikslui suplanuotos lėšos).

IV SKYRIUS
SPRENDIMŲ APSKUNDIMAS, VIEŠINIMAS IR KONTROLĖ

16. Pareiškėjas, nesutinkantis su Savivaldybės administracijos direktoriaus įsakymu, turi teisę jį apskųsti Lietuvos Respublikos administracinių bylų teisenos įstatymo nustatyta tvarka ir terminais Lietuvos administracinių ginčų komisijos Klaipėdos apygardos padaliniui arba Regionų administraciniam teismui.
17. Užtikrinant Lietuvos Respublikos vietos savivaldos įstatyme įtvirtintą veiklos viešumo principą, Savivaldybės interneto svetainėje www.skuodas.lt (toliau – Savivaldybės svetainėje) skelbiama:
17.1. galiojantis Aprašas, Komisijos sudėtis ir Komisijos darbo reglamentas;
17.2. nuasmeninta informacija apie kiekvieną priimtą sprendimą skirti lėšų (prašymo gavimo data, skirta suma, Savivaldybės administracijos direktoriaus įsakymai dėl lėšų skyrimo);
17.3. nuasmeninti Komisijos posėdžių protokolai.
18. Aprašo 17.2 ir 17.3 papunkčiuose nurodyta informacija Savivaldybės svetainėje skelbiama ne vėliau kaip per 10 darbo dienų nuo Savivaldybės administracijos direktoriaus įsakymo priėmimo dienos.
19. Kompensacijos skyrimo kontrolę atlieka:
19.1. einamąją kontrolę atlieka Finansinės apskaitos skyrius – prieš rengiant Savivaldybės administracijos direktoriaus įsakymo dėl kompensacijos skyrimo projektą ir prieš pervedant lėšas;
19.2. paskesniąją kontrolę atlieka Savivaldybės administracijos Centralizuoto vidaus audito tarnyba, pagal savo metinius veiklos planus.
20. Asmenys, pažeidę šio Aprašo nuostatas arba pateikę melagingus duomenis, kuriais vadovaujantis buvo paskirtos kompensacijos lėšos, atsako Lietuvos Respublikos teisės aktų nustatyta tvarka.
V SKYRIUS
BAIGIAMOSIOS NUOSTATOS

21. Už Apraše nurodytų duomenų teisingumą atsako pareiškėjas.
22. Savivaldybės administracija turi teisę tikrinti pateiktų duomenų teisingumą.
23. Nustačius, kad kompensacija paskirta remiantis neteisingais duomenimis, Savivaldybės administracija turi teisę reikalauti grąžinti neteisėtai išmokėtą sumą Lietuvos Respublikos teisės aktų nustatyta tvarka.
24. Aprašo įgyvendinimą užtikrina Savivaldybės administracijos Bendrųjų reikalų skyrius. Aprašo kontrolę vykdo Savivaldybės administracijos direktorius.
25. Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

______________________
